5 mites oor spaar | Netwerk24
Deur Elvira Wood 21 September 2019 07:00
Om te spaar is glad nie so moeilik nie. Daar is egter 'n hele paar mites wat mense ontmoedig om te begin spaar. Neil Thompson, produkhoof by African Bank, sê mense moet dié mites ignoreer en eerder so vinnig as moontlik die gewoonte aanleer om te spaar.
Van die mites wat hy uitlig, is:
Dit is nooit te laat om te begin spaar nie. Foto: Pixabay
1. Jy het geld nodig om geld te maak
Banke bied deesdae baie verskillende produkte aan wat mense help om te spaar. In sommige gevalle het kliënte net R500 of minder nodig om te begin spaar.
2. Jy kan nie spaar as jy 'n klein salaris verdien nie
"Enigiemand kan spaar," sê Thompson. Dit gaan nie oor hoeveel 'n persoon spaar nie, maar dat hy/sy begin spaar en dan elke maand 'n klein bedrag byvoeg.
3. Net rykes kan belê
As jy 'n goeie belegging doen, kan jy inderdaad eendag ryk word. Om te spaar of te belê, is egter vir enigiemand.
4. Jy kan jare lank nie jou geld gebruik as dit belê is nie
Verskillende rekeninge en beleggings het verskillende reëls oor wanneer jy jou geld kan kry. Vind die produk wat die beste by jou leefstyl pas.
5. Finansiële raadgewers is duur
Banke bied finansiële raad oor watter spaar en/of beleggingsprodukte die beste by jou sal pas. Jy kan dit wel oorweeg om 'n onafhanklike finansiële raadgewer te raadpleeg oor byvoorbeeld die belastingimplikasies wat met jou belegging gepaardgaan.